Az iskolába történő felvételről szóló döntés
 A döntésre jogosult személy

Az iskolába történő felvételről az iskolaigazgató dönt.

Felvételi követelmények előírásának tilalma

Az általános iskolában történő jelentkezők számára felvételi vizsga nem szervezhető. A kötelező felvételt biztosító iskola a jelentkező felvételét – feltéve, hogy lakóhelye, annak hiányában tartózkodási helye a körzetében található – nem kötheti felvételi követelmény teljesítéséhez.

A döntéskor figyelembe veendő szempontok

Az iskolai felvételről az iskolaigazgató
•	az iskola első évfolyamon indítható osztályaik száma, és az osztályonként engedélyezett maximális létszám szerint felvehető létszám, valamint
•	az iskolába jelentkezők száma 
függvényében dönt.

Az iskolaigazgató a felvételről történő döntése előtt összesíti az iskolai felvételt kérők számát, és összeveti azt a felvehető gyermeklétszámmal.

Az iskolaigazgató a döntésekor köteles figyelembe venni a következőket:
•	a fenntartó által meghatározott osztályokat, az osztályonként felvehető maximális gyermeklétszámot,
•	a fenntartó által meghatározott rangsor felállítási szempontot.
 
Az iskolaigazgató köteles a felvételi kérelmeket, jelentkezéseket a következő sorrendben teljesíteni:

1. Közvetlen felvételi kötelezettség körébe tartozó jelentkezők felvétele:
•	azokat a gyermekeket, akik tekintetében az iskola a kötelező felvételt biztosító iskola (azaz, amely tanuló lakóhelye, ennek hiányában tartózkodási helye az iskola körzetében található),
•	azokat a gyermekeket, akik számára az iskola kijelölt iskola (az ilyen tanuló felvételét csak helyhiány miatt lehet megtagadni).
 
2. A kötelező felvételi kötelezettség körén túli jelentkezők felvétele:

Ha a felvételi kötelezettség teljesítése után további felvételi, átvételi kérelmek is teljesíthetők, akkor először a hátrányos helyzetű tanulók kérelmét kell teljesíteni:
•	halmozottan hátrányos helyzetű tanulókat 
•	sajátos nevelési igényű tanulókat (ha az intézményünk a kijelölt iskola)
•	különleges helyzetű tanulókat ha 
o	szülője, testvére tartósan beteg vagy fogyatékkal élő
o	testvére az adott intézmény tanulója
o	munkáltatói igazolás alapján a szülőjének munkahelye az iskola körzetében található, vagy
o	az iskola a lakóhelyétől, ennek hiányában tartózkodási helyétől egy kilométeren belül található
Abban az esetben, ha az általános iskola igazgatója valamennyi különleges helyzetű tanuló fölvételi, átvételi kérelmét helyhiány miatt nem tudja teljesíteni, azt a tanulót kell előnyben részesíteni, aki a különleges helyzetek közül legalább két pontban érintett. Azonos számú föltétel esetén sorsolás útján kell a döntést meghozni.

A különleges helyzetű gyermekek felvételének teljesítése után a szabad férőhelyekre további felvételi kérelmeket is teljesíthetünk. Ha több a jelentkezési kérelem, mint a szabad férőhelyek száma, akkor a felvételről sorsolással döntünk.
 
A sorsolásra vonatkozó szabályok

Ha az iskola a megadott sorrend szerint az összes felvételi kérelmet helyhiány miatt nem tudja teljesíteni, az érintett csoportba tartozók között sorsolás útján dönt a jelentkezők között.
•	A köznevelésről      szóló 2011. évi CXC. törvény 49 § -51§
•	20/2012.      (VIII.31.) EMMI rendelete 22.-25.§ (R)
A sorsolásra az iskolaigazgató, illetve az általa kijelölt személy meghívja a felvételi (átvételi) kérelmet benyújtókat.

A sorsolás tisztasága érdekében az intézményvezető legalább 3 tagú sorsolási bizottságot jelöl ki.

Az igazgató:
•	tájékoztatja a tagokat a bizottság létrehozásának okáról, céljáról,

A bizottság rendelkezésére bocsátja:
•	a felvételi kérelmeket, jelentkezéseket,
•	a felvételi előjegyzési naplót,
•	a nyilvántartást a felvételi kérelmek elbírálásához,
•	az alapító okirat szerinti csoportok számát és az engedélyezett létszámokra, valamint

•	a betöltött férőhelyekre vonatkozó információkat, továbbá
•	mindazokat a jogszabályi, illetve fenntartó által meghatározott előírásokat, melyeket a döntések meghozatalakor, illetve a sorsoláskor figyelembe kell venni.

A sorsolás előtt a bizottság tagjai a sorsolásra meghívottak jelenlétében az adott csoportba tartozó jelentkezők névsorát leegyeztetik az előre cédulákra írt nevekkel.

A cédulákat ezt követően külön-külön össze kell hajtani, vagy borítékba kell tenni.

A sorolási bizottság tagjai ezt követően a felvehető létszámnak megfelelő számú cédulát, illetve borítékot sorsol ki.
 
A sorsolásról jegyzőkönyvet kell felvenni, mely tartalmazza legalább:
•	a sorsolás megtartásának helyszínét, időpontját, a jelenlévőket,
•	a jegyzőkönyv felvételének tárgyát (sorsolással érintett csoport, tanév stb.),
•	a sorsolással kapcsolatban elhangzott tájékoztatást,
•	fontosabb hozzászólásokat,
•	a sorsolás főbb mozzanatait,
•	a sorsolással felvételt nyert tanulók nevét,
•	egyéb hozzászólásokat, véleményeket,
•	a sorsolás befejező időpontját,
•	az aláírásokat, bélyegző lenyomatot.

A sorsolási jegyzőkönyvet az iskolaigazgató a beiskolázási dokumentumok között őrzi meg.

A sorsolás eredményéről a szülőt határozatban értesíteni kell. 

Budapest, 2014. március 17. 

Sikéné Pfeiffer Éva
igazgató